
PËR DISA NDRYSHIME NË URDHRIN NR.5, DATË 10.03.2005 TË MINISTRIT TË FINANCAVE “PËR SEKUESTRIMIN E PASURIVE TË SHTETASIT NABIL ABDYL SAYADI, I CILI REZULTON I SHPALLUR NË LISTËN E FINANCUESVE TË TERRORIZMIT”

Në mbështetje të nenit 102, pika 4 të Kushtetutës së Republikës së Shqipërisë, ligjit nr.9258 datë 15.07.2004 “Për masat kundër financimit të terrorizmit” , ligjit nr.9284, datë 30.09.2004 “Për parandalimin dhe goditjen e krimit të organizuar”, vendimit të Këshillit të Ministrave nr.718, datë 29.10.2004 “Për listën e personave të shpallur si financues të terrorizmit”, i ndryshuar,

URDHËROJ:

Në urdhrin nr.5 datë 10.03.2005 bëhen ndryshimet si më poshtë vijojnë:
1. Në fjalinë e parë të pikës 9 bëhet ndryshimi si më poshtë:
Shprehja “për transaksionet”, zëvendësohet nga shprehja “për evidentimin e pasurive, shoqërive tregtare a personave juridikë sipas pikave të mësipërme të këtij urdhri dhe transaksioneve”.
2. Fjalia e dytë e pikës 9 ndryshon si më poshtë:
“RAD dërgohet te drejtori i Autoritetit Përgjegjës për Parandalimin e Pastrimit të Parave brenda 72 orëve nga momenti i konstatimit të transaksioneve ose ekzistencës së këtyre pasurive, shoqërive tregtare a personave juridikë të përcaktuara në pikat e mësipërme të këtij urdhri”.
3. Pika 10 ndryshohet si më poshtë:
“Brenda 3 ditëve, të njoftohen me shkrim për llogaritë bankare, pasuritë, investimet, shoqëritë tregtare a personat juridikë të tjerë, aktivitetet e tjera, si dhe vendndodhjen e tyre, drejtori i Autoritetit Përgjegjës për Parandalimin e Pastrimit të Parave dhe Agjencia e Administrimit të Pasurive të Sekuestruara dhe të Konfiskuara pranë Ministrisë së Financave”.
4. Ngarkohen me zbatimin e këtij urdhëri, institucionet e përcaktuara në ligjin nr.9258, datë 15.07.2004, subjektet dhe autoritetet raportuese të përcaktuara në ligjin nr.8610, datë 17.05.2000 “Për parandalimin e pastrimit të parave”, i ndryshuar, Agjencia e Administrimit të Pasurive të Sekuestruara dhe të Konfiskuara pranë Ministrisë së Financave.
5. Ky urdhër hyn në fuqi pas botimit në Fletoren Zyrtare.
Ministri i Financave
Ridvan Bode




